**Odporúčania k hodnoteniu obsahu bakalárskych záverečných prác na KTVŠ FF UMB**

Bakalárskou prácou študent preukazuje schopnosť tvorivo pracovať vo svojom študijnom odbore. Pri jej spracovaní má preukázať schopnosť zhromažďovať, analyzovať a interpretovať základnú odbornú, vedeckú literatúru a prezentovať vedomosti o zvolenej problematike, teórii a odbornej terminológii. Bakalárska práca má mať prvky pôvodnosti, sumarizácie a kompilácie, prípadne môže ísť aj o aplikáciu v praxi alebo o riešenie čiastkovej úlohy, ktorá súvisí s budúcim zameraním študenta.

|  |  |  |
| --- | --- | --- |
| 1.  | Zdôvodnenie výberu obsahu záverečnej práce: (vzhľadom na spoločenský význam skúmanej problematiky)  | 10 %  |
| 2.  | Výber literatúry a spracovanie teoretickej časti práce (výber dostatočného počtu relevantných literárnych zdrojov knižného i časopiseckého charakteru, ich usporiadanie do súvislého celku a vlastná kritická diskusia k prezentovaným teoretickým konceptom)  | 15 %  |
| 3.  | Metodologické postupy a techniky spracovania témy záverečnej práce (zdôvodnenie použitého súboru metód a postupov na štatistické meranie a analýzu daného problémového okruhu, charakteristika použitej údajovej základne, charakteristika postupov aplikácie vybraných metodických prostriedkov na vybranom objekte/probléme)  | 15 %  |
| 4.  | Praktická aplikácia zvolených teoretických konceptov: (aplikácia vybranej témy na podmienky konkrétneho prostredia (šport, pohyb, zdravie a pod.) s kritickým hodnotením aplikácie)  | 30 %  |
| 5.  | Závery a odporúčania: (stručné a prehľadné zhrnutie zistených skutočností, formulácia odporúčaní pre zlepšenie aplikácie zvoleného konceptu)  | 20 %  |
| 6.  | Jazyková a gramatická správnosť, formálna úprava: (úprava práce, jej logická štruktúra a jazyková a gramatická správnosť)  | 10 %  |

**K bodu 1:**

Z pohľadu výberu obsahu sa má **študent učiteľského ŠP Telesná výchova (TVK a TVJ)** zamerať na oblasť spracovania teoretických a praktických poznatkov založených na súčasnom stave poznania vo vedách o športe, s možnosťou ich využitia pri výkone svojho budúceho možného povolania uvedeného v profile absolventa (viď. sprievodca štúdiom FF UMB). Jedná sa o oblasť školskej telesnej a športovej výchovy (asistent učiteľa TaŠV\*), súkromný aj verejný sektor v oblasti telesnej výchovy a športu, voľno-časové aktivity s telovýchovným a športovým zameraním v školskom mimovyučovacom čase, alebo v mimoškolských zariadeniach a rekreačný a výkonnostný šport (inštruktor, tréner resp. asistent trénera). **Študent ŠP Trénerstvo (TR)** má písať bakalársku prácu z príslušnej športovej špecializácie. Zameriava sa najmä na oblasť práce trénera (tréner s druhou najvyššou trénerskou kvalifikáciu - IV. stupeň, v systéme vzdelávania odborníkov v športe v rámci krajín EÚ) na všetkých úrovniach až po vrcholový šport (viď. profil absolventa – sprievodca štúdiom FF UMB), kde môže pôsobiť aj ako rozhodca, lektor, ale aj ako metodicky a organizačný pracovník pri ďalšom vzdelávaní odborníkov vo svojej športovej špecializácii.

**K bodu 2:**

Ťažisko bakalárskej práce spočíva v teoretickom rozbore problematiky, ktorý je koncipovaný od všeobecného k špeciálnemu. Záver tejto časti by mal vyústiť do cieľa, úloh a zamerania výsledkovej časti práce. Dôležitou súčasťou tejto časti práce je uvedenie konkrétnych poznatkov o obdobných výskumoch realizovaných inými domácimi či zahraničnými autormi. Odporúčaný rozsah tejto časti je 12 - 15 strán (cca 1/3 celej práce). Odporúča sa, aby autor v práci použil minimálne 25-30 literárnych zdrojov – domácich aj zahraničných, pričom musí vedieť správne pracovať s použitou literatúrou a dodržiavať štátnu normu.

**K bodu 3:**

Spravidla obsahuje 4 podkapitoly (charakteristika súboru, charakteristika podmienok a organizácia výskumu/prieskumu, metódy získavaní údajov a metódy vyhodnocovania údajov). Odporúčaný počet probandov/respondentov je cca 25-30 pri použití metód testovania, napr. pohybových schopností, držania tela, svalovej nerovnováhy a pod., cca 100 pri dotazníkových metódach, cca 10 a viac v rekreačnom športe, cca 3 a viac vo výkonnostnom športe a 1 a viac vo vrcholovom športe. Na získanie faktografického materiálu postačuje, aby autor použil jednu z metód, napr. anketa, dotazník, rozhovor, pozorovanie, testovanie, analýza dokumentov a pod. Na spracovanie získaného faktografického materiálu sa požaduje, aby autor použil základné logické metódy – analýza, syntéza, indukcia, dedukcia a z metód matematickej štatistiky – percentá, aritmetický priemer a variačné rozpätie.

**K bodu 4:**

V tomto bode sa hodnotí adekvátnosť stanoveného cieľa a úloh práce vo vzťahu k téme práce a uvádzaným výsledkom. Cieľ musí mať afinitu k názvu práce, je stručný, jasný a výstižný. Je písaný v minulom čase alebo v neurčitku. Úlohy práce majú mať postupnosť krokov k naplneniu cieľa. Píšu sa v neurčitku (napr. analyzovať, porovnať a pod.).

Výsledková časť práce má obsahovať konkrétne výsledky. Dôležité je aby autor práce vhodným spôsobom sumarizoval, komentoval a analyzoval získané výsledky. Neodporúča sa aby autor používal na vyjadrenie tých istých premenných aj obrázok (graf) a aj tabuľku. Je povinnosťou aby v príslušnom texte bola odvolávka na obrázok alebo tabuľku. Povinnou súčasťou výsledkovej časti je diskusia, kde autor hodnotí dosiahnuté výsledky a konfrontuje ich s poznatkami a informáciami z obdobných výskumov domácich a zahraničných autorov.

**K bodu 5:**

Závery práce obsahujú rekapituláciu/zhrnutie výsledkov vo vzťahu k stanovenému cieľu a úlohám práce a formuláciu konkrétnych odporúčaní pre skúmaný jav (prax) a prípadne i pre teóriu vied o športe.

**K bodu 6:**

Platí smernica o písaní záverečných práca na UMB (a KTVŠ), z pohľadu bibliografického platí norma ISO 690. Odporúča sa uvádzať odkaz na zdroj priamo v texte. Zoznam literatúry sa môže ale nemusí číslovať, ale musí obsahovať všetky zdroje uvedené v texte práce. Odporúča sa použiť bibliografický zoznam a nie referenčný zoznam.

**Samostatné kritérium:**

Požadovaný rozsah bakalárskej práce je 30 – 40 strán (54 000 – 72 000 znakov)

Schválili:

prof. PaedDr. Pavol Bartík, PhD.

prof. PaedDr. Ivan Čillík, CSc.

doc. PaedDr. Martin Pupiš, PhD.

\*Absolvent učiteľského ŠP TV kombinačne na úrovni nižšieho a vyššieho sekundárneho vzdelávania a absolvent učiteľského ŠP TV jednopredmetové na úrovni primárneho a nižšieho a vyššieho sekundárneho vzdelávania.